Blitsbokke speel VSA deurmekaar | Netwerk24
Deur Marnus Kok 14 April 2019 11:02
Die Blitsbokke het met 'n reuse-spanpoging vorendag gekom om Amerika op sy baadjie te gee en hul plek in die eindstryd van die sewestoernooi in Singapoer te bespreek.
Stedman Gans het die Yanks laat bontstaan op die aanval in die spanne se kragmeting in Singapoer. Foto: Getty Images
Suid-Afrika het Amerika, die voorloper op die algehele puntelys, Sondag met 24-12 in die halfeindronde geklop.
Dit was 'n spanpoging soos min, met die samespel tussen die Blitsbokke wat ondersteuners se harte laat warm klop het.
Om te sien hoe Justin Geduld 'n aangee vir Impi Visser gee terwyl hy geduik word, en dié gaan druk, is 'n ander soort lekker.
Suid-Afrika kom nou in die eindstryd (om 13:00) teen Fidji te staan. Die Fidjiane het Engeland in die ander halfeind met 26-12 geklop.
Suid-Afrika 24 (12): Drieë: Siviwe Soyizwapi, Stedman Gans, Impi Visser, Strafdrie. Doelskop: Branco du Preez.